Шен воккхаволчу кIентан Хьамзатан 17 шо кхаьчча, иза а, шолгIа кIант Халид а да волчу, Австре, деша дIахьажийна Лайлаа – радикализман хьу йоьллачу Паьнказарчу кегийрхошна юкъара а ваьккхина. Итт шо даьлча, дешна а ваьлла, нана йолчу юхавеъна Хьамзат – пхи мотт а хууш. Амма 2013-чу шарахь, цIеххьана тохавелла, дIавахна иза Шема. Цигахь цунах талмаж а, уллера накъост а хилла Батирашвили ТархIанан (Исламан пачхьалкхан тIеман министр, аш-Шишани Абу Iумар – Маршо Радион билгалдаккхар). Шемахь нохчашлара тоьлла нускал а далийна цо – Дудуркаев Асун йоI Седа. Оцу муьрехь йоьIан да вара Нохчийчохь миграцин урхаллин коьртехь. ЙоI махкара Шема яхча, даржах а вохош, Кадыровс къиза хьовзийра Асу – велла а, висина а, йоI цIаяло вахийтира. Ткъа Хьамзатан нана Лайлаъ а яхара Шема, герз карахь цигахь тIом бечу шен кIанте цIавар деха. Ткъа иза дIакхаьчча, цунна гира Хьамзат Исламан пачхьалкхан дуьхьа вала кийча вуйла а, бусалбанашна юкъа ша нийсо юьллу бохуш иза хьийзийла а. Шишани Абу Iумаран гIагIадиллина джип хоьхкуш, тIеман духарахь, гехь герзаш лелош гира нанна Хьамзат. ТIемалойн боккха ларам а бара цуьнга. Уггаре хьалха уьш баккхийбера цо Кадыровна хIуьттаренна, деза нускал Седа шена дигарна.